মধ্যরাতে দেশে ফিরেই প্রধানমন্ত্রীর প্রশ্ন, সড়কের অবস্থা কী? | Lastnewsbd.com
Wednesday, 13th June , 2018, 03:24 pm,BDST
মধ্যরাতে দেশে ফিরেই প্রধানমন্ত্রীর প্রশ্ন, সড়কের অবস্থা কী?
লাস্টনিউজবিডি, ১৩ জুন, নিউজ ডেস্ক: কানাডা সফর শেষে দেশে মঙ্গলবার রাতে ফিরেছেন প্রধানমন্ত্রী শেখ হাসিনা। দেশে ফিরে রাতেই সড়ক পরিবহন ও সেতুমন্ত্রী ওবায়দুল কাদেরের কাছে মহাসড়কের অবস্থা জানতে চেয়েছেন।
বুধবার রাজধানীর গাবতলী আন্তঃজেলা বাস টার্মিনাল পরিদর্শনে এসে সে কথা নিজেই জানিয়েছেন ওবায়দুল কাদের।
সড়ক পরিবহন ও সেতুমন্ত্রী আরো বলেন, আমি প্রত্যেকটি কাউন্টারে জিজ্ঞেস করেছি, তারা (কাউন্টার সংশ্লিষ্টরা) জানিয়েছেন, মহাসড়কে কোনো ধরনের যানজট এখনও পর্যন্ত নেই। এটা সম্ভব হয়েছে তৃণমূলে বৈঠক করার কারণে।
ওবায়দুল কাদের বলেন, মহাসড়কের সবগুলো ফোর লেন ও ব্রিজ খুলে দিয়েছি। তাই গাড়ি নির্বিঘ্নে চলাচল করছে। ঢাকা-উত্তরবঙ্গ, ঢাকা-চট্টগ্রাম, ঢাকা-সিলেট কোথাও কোনো যানজট নেই।
তিনি বলেন, ‘অতিবৃষ্টির কারণে প্রবল স্রোতে পাটুরিয়ায় ফেরি চলাচলের গতি কমে গেছে। যে কারণে দক্ষিণবঙ্গ রুটে একটু সমস্যা হচ্ছে। তবে এটা তেমন কিছু না।’